Ringvassøy kirke

Ringvassøy kirke er en arbeidskirke fra 1977 som ligger på Hansnes i Karlsøy kommune. Kirken er bygd i betong og har 400 sitteplasser. Arkitekt for kirken var Nils Toft. Tanken om å bygge kirke på Hansnes ble lansert i etterkrigsårene da bygden ble etablert som kommunesenter i Karlsøy kommune. Det første forslaget ble fremmet formelt i 1953, og lenge var det snakk om å flytte Karlsøy kirke fra Karlsøya til Hansnes. Det ble imidlertid ikke fortgang i arbeidet før prestesetet også ble flyttet til Hansnes i 1970. Biskop Kristen Kyrre Bremer vigslet kirken 12. juni 1977, etter at store summer til byggingen hadde blitt samlet inn av bygdefolket. Interiør Orgel Orgelen ble satt inn i 1980 og har 13 stemmer. Kunst Over alteret henger et keramisk kors som er lagd av kunstneren Marie Fangel fra Tromsø. Harald Bodøgaard har lagd en gulldue som henger over døpefonten mens Bjørg Heggstad Jakhelln har lagd et vevd teppe. Finn Henrik Bodvin har lagd fem tresnitt med ulike bibelske motiver. Referanser Litteratur Ronny Trælvik og Arne Ivar Hanssen (2017). Kirkene i Troms III. Bok i Nord. s. 154–159. ISBN 9788293393108. Ulf L. Vinje (1995). Kirke under nordlyset. Karlsøy kulturkontor. ISBN 82-991977-6-7. Alf Henry Rasmussen, red. (1993). «Ringvassøy kirke, Ringvassøy». Våre kirker. Norsk kirkeleksikon. Kirkenær: Vanebo forlag. s. 148. ISBN 82-75-27022-7. Eksterne lenker (no) «Ringvassøy kirke». Kirkesøk. Den norske kirke. (no) «Ringvassøy kirke». Kulturminnesøk. Riksantikvaren – Direktoratet for kulturminneforvaltning. Karlsøy kommune